Сярод паядынкаў, у якіх была праведзена толькі першая сесія, 46-гадовы Пітэр Лайнс, які знаходзіўся пад пагрозай вылету з мэйн-тура, выйграў усе дзевяць партый у матчы супраць чэмпіёнкі свету сярод жанчын 2015 года Нгон І з Ганконга, зрабіўшы пяць паўсоценных серый, у тым ліку найвышэйшы брэйк першага гульнявога дня ў 142 балы. 28-ы сеяны Майкл Холт з такім жа лікам 9:0 вёў у матчы супраць Майкла Уайлда. 21-ы сеяны Роберт Мілкінс таксама наблізіўся да перамогі, павёўшы з лікам 7:2 у матчы супраць аматара з Ганконга Ка Вай Чунга. Курт Мэфлін і Род Лоўлер ішлі наперадзе з лікам 6:3 у сваіх матчах супраць Сандэрсана Лэма і кітайскага аматара Чжаа Сіньтуна адпаведна. У матчы ветэранаў Джэрард Грын саступаў Джымі Уайту з лікам 1:4, але выйграў чатыры апошнія фрэймы сесіі і выйшаў наперад з лікам 5:4. Чэмпіён свету 2006 года Грэм Дот ішоў наперадзе ў матчы супраць аматара Брэндана Сэрджанта з лікам 5:4. Такі ж лік на карысць гульцоў з вышэйшымі нумарамі пасеву быў усталяваны ў паядынках паміж снукерыстамі, якія ніколі не гулялі ў Крусібле, Лі Ханам і Лю Чэньвэем, Майклам Джорджыу і чвэрцьфіналістам адкрытага чэмпіянату Кітая Напонам Саенхамам з Тайланда, а таксама маладымі снукерыстамі Джоэлем Уолкерам і Скотам Дональдсанам. Паўфіналіст чэмпіянату Вялікабрытаніі Дэвід Грэйс, які займаў 60-е месца ў рэйтынгу, ішоў наперадзе з лікам 5:1 у матчы супраць ірландскага аматара Брэндана О'Донах'ю, пасля чаго матч быў спынены з-за заканчэння часу сесіі.